text: Omdiskuteret foderfabrik lukket ned
  21 august 2014 kl. 04.26
  Flere gange tidligere har foderfabrikken FermentationExperts A/S været i Vejle Kommunes søgelys. Nu har kommunen lukket fabrikken ned, fordi den lugter mere end det tilladte.
  Det lugter for meget i Jelling. Den omdiskuterede foderfabrik, FermentationExperts A/S har flere gange før været genstand for rynken på næsen blandt naboer. Nu har Vejle Kommune lukket fabrikken ned midlertidigt, indtil den igen kan leve op til de miljøkrav, som kommunen stiller.
  I juli måned var vejle Kommune også ude at måle, hvor meget fabrikken lugter. Dengang fik de at vide, at de skulle nedsætte produktionen, så lugtgenerne blev begrænset. Men nu er den altså gal igen, og derfor har FermentationExperts A/S fået besked på at lukke produktionen helt, indtil de har fået installeret udstyr, der kan nedsætte lugtgenerne.
  FermentationExperts A/S producerer foder til svin ved hjælp af en speciel kemisk teknik kaldet fermentering.
  